AF ตั้งเป้าสินเชื่อปีนี้โต 5-10% โว 3 ปีแตะ 3 หมื่นลบ.
AF ตั้งเป้ายอดสินเชื่อปีนี้โต 5-10% คงเป้าภายใน 3 ปี (59-61) ยอดสินเชื่อแตะ 3 หมื่นล้านบาท พร้อมคุม NPL ปีนี้ให้อยู่ในระดับ 1.8% จากปีก่อนอยู่ที่ 5%
7 ก.ค. 2559

นายสามชัย เบญจปฐมรงค์ ประธานเจ้าหน้าที่บริหาร บริษัท ไอร่า แฟคตอริ่ง จำกัด (มหาชน) หรือ AF เปิดเผยว่า บริษัทตั้งเป้ายอดปล่อยสินเชื่อปีนี้จะเติบโต 5-10% จากปีก่อนที่มียอดปล่อยสินเชื่อ 20,000 ล้านบาท พร้อมคงเป้าหมายภายใน 3 ปี (59-61) ยอดปล่อยสินเชื่อจะเพิ่มขึ้นเป็น 30,000 ล้านบาท
โดยบริษัทฯจะเน้นการขยายฐานลูกค้าในกลุ่ม SMEs และกลุ่มบริษัทที่เป็นซัพพลายเออร์ในธุรกิจรับเหมาก่อสร้าง กลุ่มโทรคมนาคมที่อยู่ระหว่างการขยายโครงข่าย 3G และ 4G กลุ่มธุรกิจค้าปลีก และกลุ่มยานยนต์
ทั้งนี้ บริษัทมองว่าแนวโน้มยอดปล่อยสินเชื่อในช่วงครึ่งปีหลังจะเติบโตมากกว่าครึ่งปีแรกที่มียอดปล่อยสินเชื่อไปแล้วกว่า 9,000 ล้านบาท ซึ่งโดยปกติแล้วช่วงครึ่งปีหลังบริษัทฯจะมีผลประกอบการดีกว่าครึ่งปีแรก เนื่องจากมีช่วงวันหยุด และเป็นเทศกาลท่องเที่ยว ทำให้ผู้บริโภคมีการจับจ่ายใช้สอยค่อนข้างมาก ส่งผลให้ผู้ประกอบการต้องการเงินไปสำรองในการผลิต
ในส่วนอัตรากำไรสุทธิในปีนี้จะกลับมาอยู่ในระดับปกติที่ 18-20% จากปีก่อนที่มีอัตรากำไรสุทธิเพียง 0.08% เนื่องจากบริษัทปรับโครงสร้างภายในใหม่ทั้งหมด และได้มีการเพิ่มทุนด้วย ซึ่งทำให้ต้นทุนทางการเงินของบริษัทดีขึ้นด้วย
สำหรับหนี้ที่ไม่ก่อให้เกิดรายได้ (NPL) ในปีนี้บริษัทจะควบคุมให้อยู่ในระดับ 1.8% จากปีก่อนอยู่ที่ 5% ซึ่งบริษัทได้ปรับโครงสร้างหนี้กับลูกหนี้ ประกอบกับมีการตั้งสำรองหนี้สูญครบ 100% โดยในช่วงต้นปีที่ผ่านมาบริษัทสามารถทำให้ NPL ลดลงไปอยู่ระดับ 2% ได้แล้ว